次韻葉觀文東禪開堂
作者：李彌遜
朝代：宋

paragraphs: 閩山多勝地，列屋栖髙禪。
妙供積香苾，寶華散金蓮。
往時入廛手，來見住世緣。
遼遼百年後，慧炬無復然。
我公具正眼，爲續旃檀烟。
諸方坐老衲，具足世法船。
少開迷雲昬，氛埃遂澄鮮。
我來偶相值，杖履參髙軿。
拈花起一笑，歸去跨林泉。
從兹竹陰下，飽飯縱横眠。